**Հ Ի Մ Ն Ա Վ Ո Ր ՈՒ Մ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ՆՈՅԵՄԲԵՐԻ 28-Ի N 1918-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

**1.Իրավական ակտի ընդունման անհրաժեշտությունը (նպատակը)**

«Հայաստանի Հանրապետության կառավարության 2002 թվականի նոյեմբերի 28-ի N 1918-Ն որոշման մեջ փոփոխություններ կատարելու մասին» Հայաստանի Հանրապետության կառավարության որոշման նախագծի ընդունումը պայմանավորված է Հայաստանի Հանրապետության արդարադատության նախարարության աշխատակազմի իրավաբանական անձանց պետական ռեգիստրի գործակալության աշխատանքների արդյունավետության բարձրացման, աշխատանքների հստակ տարանջատման և վերահսկման, ինչպես նաև պատասխանատուների սահմանման անհրաժեշտությամբ:

Հայաստանի Հանրապետության արդարադատության նախարարության աշխատակազմի իրավաբանական անձանց պետական ռեգիստրի գործակալությունը ներկայումս իրականացնում է աշխատանքներ ամբողջական էլեկտրոնային համակարգի և նոր բիզնես ռեգիստրի ստեղծման ուղղությամբ։ Էլեկտրոնային ամբողջական համակարգը իր մեջ ներառում է www.e-register.am (իրավաբանական անձանց պետական ռեգիստրի էլեկտրոնային համակարգ), www.azdarar.am (պաշտոնական հայտարարությունների էլեկտրոնային համակարգ) և www.registration.am (շարժական գույքի նկատմամբ ապահովված իրավունքների գրանցամատյան) կայքերը, որոնք ներկայումս կառավարվում են ինֆորմացիայի մշակման, սպասարկման և շարժական գույքի գրանցման բաժինների կողմից։ Վերոհիշյալ կայքերի և էլեկտրոնային համակարգերի վարման և ադմինիստրավորման աշխատանքները չեն մտնում վերոհիշյալ բաժինների հիմնական գործառույթների մեջ և առաջանում են խնդիրներ դրանց կառավարման և ընթացիկ շահագործման ժամանակ։ Համակարգերը արդյունավետ կառավարելու և շահագործելու, տարբեր գերատեսչությունների, իրավաբանական անձանց և քաղաքացիների մոտ առաջացած խնդիրների պարզաբանումը կենտրոնացնելու նպատակով անհրաժեշտ է որպեսզի լինի առանձին տեղեկատվական տեխնոլոգիաների բնագավառում մասնագիտացված պատասխանատու ստորաբաժանում` ծագող ընթացիկ խնդիրներին օպերատիվ լուծում առաջարկելու և լուծելու նպատակով: Ներկայումս շտեմարաններում, էլեկտրոնային մատյաններում վրիպակներ, սխալներ և նմանատիպ այլ խնդիրներ առաջանալու դեպքում բարդանում է այդ դեպքերի արագ արձագանքման հնարավորությունը, ինչպես նաև մասնագիտական լուծումների առաջարկումը և ստիպված ենք լինում շատ դեպքերում դիմել այլ կազմակերպությունների օգնությանը, ինչ ժամանակատար և շատ դեպքերում անիրատեսական լուծում է: Բացի այդ խնդիրներ են առաջանում ծրագրային համակարգերի նոր տարբերակների արդիականացման դեպքում, երբ բացակայում են կոնկրետ այդ հարցերով զբաղվող մասնագետները, իսկ առկա մասնագետները հիմնականում զբաղված են լինում իրենց բուն պարտականություններով և փաստացի այդ խնդիրները մնում են առանց պատասխանատուների:

Մեկ այլ խնդիր վերաբերում է Գործակալության սպասարկման և հրապարակային ծանուցումների բաժնին, որտեղ մեկտեղվել են իրար հետ անհամատեղելի գործառույթներ, մասնավորապես սպասարկման բաժնի աշխատակիցները իրականացնում են միայն մուտքագրման (օպերատորի) գործառույթներ, իսկ հրապարակային ծանուցումների գործառույթներն իրականացնող աշխատակիցները իրականացնում են հետևյալ գործառույթները՝

1. էլեկտրոնային եղանակով և էլեկտրոնային կրիչով առձեռն ներկայացված azdarar.am հասցեում գտնվող Հայաստանի Հանրապետության հրապարակային ծանուցումների պաշտոնական ինտերնետային կայքում (այսուհետ՝ Կայք) մուտքագրված հրապարակային ծանուցումների օրենսդրոթյան պահանջների համապատասխանության ստուգում,

2. անհրաժեշտության դեպքում խմբագրում, վրիպակների սխալների ուղղում և այդ մասին էլեկտրոնային հաղորդագրության միջոցով տեղեկացում հրապարակող անձին,

3. հրապարակային ծանուցման վճարի առկայության դեպքում՝ տպագրական նիշերի հաշվում և վճարման չափի տեղեկացնում հրապարակող անձին,

4. համապատասխան հայտի կամ դիմումի առկայության դեպքում հրապարակային ծանուցումների չեղարկում,

5. հրապարակային ծանուցման դեղադրում կայք-էջի համապատասխան բաժնում և նույնականացման համարի տրամադրում հրապարակող անձին և այլ գործառույթներ:

Բացի այդ ներկայումս հրապարակային ծանուցումները գրեթե ամբողջությամբ մուտքագրվում են էլեկտրոնային եղանակով, որով պայմանավորված քաղաքացիների հետ շփումը հասել է նվազագույնի, իսկ մյուս կողմից նախորդ տարիների համեմատությամբ բավականին ավելացել են Կայքում հրապարակվող հրապարակային ծանուցումների քանակը. օրենսդրական փոփոխություններով պայմանավորված նախատեսվում է հրապարակային ծանուցումների քանակի զգալի ավելացում, սակայն Կայքի տեխնիկական հնարավորությունները չեն համապատասխանում արդի պահանջներին և առաջանում են բազմաթիվ խնդիրներ:

Նշված խնդիրները ամրագրված են նաև  [2017-2022 թվականների Հայաստանի Հանրապետության կառավարության ծրագրում](https://www.e-register.am/am/docs/340), մասնավորապես նախատեսվում է իրականացնել իրավաբանական անձանց պետական գրանցման գործընթացն ամբողջությամբ էլեկտրոնային եղանակով` բոլոր գրանցումների համար առցանց դիմելու հնարավորությամբ, ինչպես նաև հիմնել իրավաբանական անձանց պետական ռեգիստրի գործակալության հենքի վրա Բիզնես ռեգիստրի գործակալություն և մշակել ու ներդնել միասնական էլեկտրոնային բիզնես ռեգիստրի համակարգ: Բացի այդ անհրածեշտ է արդիականացնել հայաստանի Հանրապետության հրապարակային ծանուցումների պաշտոնական ինտերնետային [www.azdarar.am](http://www.azdarar.am) կայքը, ներդնել հայտարարությունների տրամադրման առցանց էլեկտրոնային համակարգ, թվայնացնել իրավաբանական անձանց արխիվային փաստաթղթերը, ստեղծել էլեկտրոնային արխիվ և պարզեցնել ու զարգացնել ապահովված իրավունքների գրանցման համակարգը:

**2. Առաջարկվող կարգավորման բնույթը**

Նախագծով առաջարկվում է Հայաստանի Հանրապետության արդարադատության նախարարության աշխատակազմի իրավաբանական անձանց պետական ռեգիստրի գործակալության կառուցվածքում, Գործակալության համար օրենսդրությամբ սահմանված առավելագույն թվաքանակի սահմաններում առանց լրացուցիչ հաստիքների ներգրավման, գործակալության ինֆորմացիայի մշակման բաժինը բաժանման ձևով վերակազմակերպել տեղեկատվական տեխնոլոգիաների բաժնի և տեղեկատվության բաժնի: Վերջինս հնարավորություն կընձեռի տարանջատել գործառույթներն ու խնդիրները, հստակ սահմանել պատասխանատուներին, վերջիններիս իրավունքներն ու պարտականությունները, ինչպես նաև հնարավորություն կտա լուծելու Կայքը վարողների, կայք-էջից օգտվողների ու գործածողների առջև ծառացած բազմաթիվ խնդիրներ: Տեղեկատվական տեխնոլոգիաների բաժնի ստեղծումը կնպաստի իրավաբանական անձանց պետական ռեգիստրի գործակալությունում միասնական տեղեկատվական համակարգի ստեղծմանը և հետագա զարգացմանը, ինչպես նաև [2017-2022 թվականների Հայաստանի Հանրապետության կառավարության ծրագրում](https://www.e-register.am/am/docs/340) ամրագրված միջոցառումների ժամանակին և արդյունավետ իրագործմանը:

Նախագծով առաջարկվում է նաև Հայաստանի Հանրապետության արդարադատության նախարարության աշխատակազմի իրավաբանական անձանց պետական ռեգիստրի գործակալության կառուցվածքում, Գործակալության համար օրենսդրությամբ սահմանված առավելագույն թվաքանակի սահմաններում առանց լրացուցիչ հաստիքների ներգրավման, գործակալության սպասարկման և հրապարակային ծանուցումների բաժինը բաժանման ձևով վերակազմակերպել հրապարակային ծանուցումների բաժնի, Երևան քաղաքի սպասարկման բաժնի և տարածքային սպասարկման գրասենյակների համակարգման բաժնի: Նշված տարանջատումը պայմանավորված է այն հանգամանքով, որ ներկայումս սպասարկման և հրապարակային ծանուցումների բաժինը իր մեջ ներառում է ինչպես հրապարակային ծանուցումներիով զբաղվող աշխատակիցների այնպես էլ Երևանում և մարզերում սպասարկում իրականացնող աշխատակիցներին: Նման բազմամարդ ստորաբաժանման ղեկավարումը մեկ անձի կողմից պրակտիկորեն անհնար է, ստեղծում է բազմաթիվ խնդիրներ: Ուստի բաժանման դեպքում հստակ կտարանջատվեն ծանուցումներ և սպասարկում իրականացնող աշխատակիցների գործառույթները, բացի այդ կբաժանվի նաև Երևան քաղաքի կենտրոնական սպասարկում իրականացնող բածինը, այլ սպասարկում իրականացնող բաժնից: Վերջինիս գործառությոների մեջ կմտնի նաև Գործակալության կառուցվածքից դուրս գործող մասնավոր սպասարկման գրասենյակների աշխատանքի մասնագիտական օժանդակությունը: Նախատեսվում է նաև այդ բաժնին վերապահել Գործակալության ամբողջ արխիվի վարումը` մեկ տեղում հավաքելուվ ամբողջ հանրապեության արխիվային գործերը:

**3. Նախագծի մշակման գործընթացում ներգրավված ինստիտուտները և անձինք.**

Իրավական ակտի նախագիծը մշակվել է Հայաստանի Հանրապետության արդարադատության նախարարության կողմից:

**4. Ակնկալվող արդյունքը.**

Նախագծի ընդունման արդյունքում ակնկալվում է Հայաստանի Հանրապետության արդարադատության նախարարության աշխատակազմի իրավաբանական անձանց պետական ռեգիստրի գործակալության առջև դրված կանոնադրական գործառույթների առավել նպատակային, արդյունավետ իրականացում, աշխատանքների օպերատիվ կազմակերպում, կրկնվող գործառույթների բացառում:

**Տ** **Ե** **Ղ** **Ե** **Կ** **Ա** **Ն** **Ք N 1**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ՆՈՅԵՄԲԵՐԻ 28-Ի N 1918-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԻԾՆ ԸՆԴՈՒՆԵԼՈՒ ԿԱՊԱԿՑՈՒԹՅԱՄԲ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

 «Հայաստանի Հանրապետության կառավարության 2002 թվականի նոյեմբերի 28-ի N 1918-Ն որոշման մեջ փոփոխություններ կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ իրավական ակտերում փոփոխություններ և լրացումներ կատարելու անհրաժեշտություն չկա:

**Տ** **Ե** **Ղ** **Ե** **Կ** **Ա** **Ն** **Ք N 2**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ՆՈՅԵՄԲԵՐԻ 28-Ի N 1918-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ  ԸՆԴՈՒՆՄԱՆ  ԱՌՆՉՈՒԹՅԱՄԲ** **ՊԵՏԱԿԱՆ ԲՅՈՒՋԵՈՒՄ** **ԿԱՄ** **ՏԵՂԱԿԱՆ** **ԻՆՔՆԱԿԱՌԱՎԱՐՄԱՆ** **ՄԱՐՄԻՆՆԵՐԻ**

**ԲՅՈՒՋԵՆԵՐՈՒՄ** **ԾԱԽՍԵՐԻ** **ԵՎ** **ԵԿԱՄՈՒՏՆԵՐԻ**

**ԱՎԵԼԱՑՈՒՄՆԵՐԻ** **ԿԱՄ** **ՆՎԱԶԵՑՈՒՄՆԵՐԻ** **ՄԱՍԻՆ**

 «Հայաստանի Հանրապետության կառավարության 2002 թվականի նոյեմբերի 28-ի N 1918-Ն որոշման մեջ փոփոխություններ կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական բյուջեում կամ տեղական ինքնակառավարման մարմինների բյուջեներում ծախսերի և եկամուտների ավելացումներ կամ նվազեցումներ չեն առաջանում: